Mini dumper priserne efter elendigt salg

Mini havde håbet, at et helt nyt elektrisk modelprogram ville få danskerne til at flokkes om de små, charmerende biler. Det gjorde de ikke. Faktisk har salget været så sløjt, at BMW nu tager den store røde pen frem og barberer priserne på hele Mini-programmet – med op til næsten 100.000 kroner.

Det er ikke bare en justering. Det er et nødsignal.

Mini Cooper E/SE blev lanceret i 2024 som mærkets friske, elektriske startskud. Men med en startpris på omkring 273.000 kroner for en lille bil med 300 kilometer rækkevidde, løftede danskerne mere på øjenbrynene end på tegnebogen.

Resultatet? Ifølge Bilstatistik.dk er der i år kun indregistreret 232 eksemplarer af Cooper E/SE – og her tæller benzinudgaverne ovenikøbet med. Det er et fald på 28,2 procent i forhold til sidste år, hvor den gamle elektriske Cooper stadig var på markedet.

Og samlet set er Minis salg i Danmark dykket 18,7 procent i år. Det er mildt sagt katastrofalt for et mærke med tre elbiler på hylderne – i et land, hvor elbilsalget bare stiger og stiger.

Mini trykker på nødknappen

Mini havde reelt ikke andre muligheder end at gøre bilerne markant billigere. Meget billigere. Mini Countryman E er sat ned med hele 96.240 kroner. Et prisfald på 25 procent. Men der er prisnedsættelser over hele linjen. Her er en oversigt:

Elbil | Ny pris | Gammel pris | Prisfald
Mini Aceman E | 240.800 kr. | 289.000 kr. | 48.200 kr.
Mini Aceman SE | 271.800 kr. | 330.073 kr. | 58.273 kr.
Mini Cooper E | 224.800 kr. | 272.900 kr. | 48.100 kr.
Mini Cooper SE | 255.800 kr. | 303.900 kr. | 48.100 kr.
Mini Countryman E | 289.220 kr. | 385.460 kr. | 96.240 kr.
Mini Countryman SE ALL4 | 336.220 kr. | 427.158 kr. | 90.938 kr.

Med de nye priser er Mini nede i et niveau, hvor de bliver et reelt alternativ til andre små biler som Renault 5 E-Tech. Om det er nok til at løfte salget? Det finder vi ud af de kommende måneder – men én ting er sikkert: Mini er ikke længere kun for nostalgikere med en pengepung, der er større end de flestes.

Mini dumper priserne efter elendigt salg